ང་ཚོས་ཏུན་ཧོང་ཡིག་རྙིང་འདི་ལའང་ཡང་ནས་ཡང་དུ་ཞིབ་ཚགས་ཀྱིས་བལྟས་པ་ཡིན་ན།སྔར་ལོ་རྒྱུས་ཐོག་རྩོད་གཞི་ཅན་གྱི་གནད་དོན་མང་པོ་ཞིག་ཐག་གཅོད་བྱེད་ཐུབ་པའི་དཔང་རྟགས་ཀྱང་རྙེད་ཀྱིན་ཡོད།དེ་འདྲ་མང་པོ་ཡོད་པ་ལས་དོན་གནད་གཅིག་གཤམ་དུ་དཔེ་མཚོན་ལ་དྲངས་ན།ཏུན་ཧོང་ཡིག་རྙིང་གི་ཤོག་དྲིལ་རྟགས་ཅན་གྱི་ཡིག་འཕྲེང་༧༤ལས།དེ་འི་འོག་དུ་མོང༌།ཁྲི་དོ་རེ་སྣང་ཚབ་ཀྱིས་བྱསྟེ།འཛངས་ཀྱི་ཚད་ནྀ༌།རྩང་བོད་ཀྱི་ཇོ་བོ་མར་མུན་བརླགས་ཏེ།དཀུའ་ཆེད་པོ་བློད་པ་འྀ་ཚེ།༡།དེང་ཕོ་ཉ་ཞྀག་རིངས་པར་འོང་བསྙམ་གིས།།ཕོ་ཉ་འི་ལན་མྱུར་དུ།བགྱི་འཚལ་ཞེས་མཆི་ནས།པོ་ཉ་འྀ་ལན་ཇི་ལ་མ་རག་པར་བྱས་པ་ལས།འུང་གི་རྗེས་ལའ།།ཕོ་ཉ་མཆིས་ནས།།སོད་༢བྱ་མྱི་དགོས་པར།།སྔར་སུག་ལས་བགྱིས་ལགསྟེ།འུང་ཙམ་མོ༌།༣།ཞེས་བྱུང་པས།དྲངས་མ་ཐག་པའི་ཏུན་ཧོང་ཡིག་རྙིང་གི་ལུང་དེས་གཙོ་བོ་བློན་པོ་ཁྲི་དོ་རེ་སྣང་ཚབ་ཀྱི་མཛངས་ཚད་བཤད་པ་ཡིན་མོད།འོན་ཀྱང་དེ་ལས་དོན་གནད་ཅིག་ཞར་ལ་ཤེས་ཐུབ་པ་ནི།སྲོང་བཙན་གྱི་ཡར་སྔོན་དུ་ཡི་གེ་ཡོད་དང་མེད་ཀྱི་རྩོད་པ་ཆེན་པོ་དེ་ཐག་གཅོད་བྱེད་ཐུབ་པ་དེའོ།།དེའི་ཚུལ་ལ་ངེས་པ་རྙེད་པར་བྱེད་པ་ལ་ལོ་རྒྱུས་ཀྱི་རྒྱབ་ལྗོངས་ཅུང་ཟད་མི་བཤད་རང་བཤད་རེད།